《励志诗 其三》
清代·计元坊

鸩毒惟晏安，古人戒自适。所以陶士行，运甓日累百。

破贼石头下，精勤由素积。奈何卑栖士，嗜懒如有癖。

志为气之帅，志锐气自役。原师闻鸡入，无蹈嵇阮迹。

作者简介：字维严，江南吴江人。○维严为甫草先生之孙，希深同学之子，硁硁自好，诗有源流。雍正甲辰，访予于葑溪老屋，不值而返。寄诗三章，已臻古淡，今虽散佚，每一追忆，如尘如梦，不胜惘惘也。